’n Plan met ’n ottoman | SARIE
’n Plan met ’n ottoman	deur Anita Rossouw and Lounette Fourie
Elke huis het sekerlik ’n ottoman of twee. As jy moeg voel vir joune of as dit al effens afgeleef lyk, het ons ’n paar slim planne daarmee.
1 Gebruik dit as ’n bedkassie
Koop by ’n ysterwarewarewinkel 4 silinderpote om die ottoman effens hoër te maak. Knip ’n lappie groot genoeg om netjies om die pote te pas en plak dit met kontakgom vas. Stik ’n sloop wat netjies oor die ottoman pas, vou die onderrand netjies weg en kram dit vas. Skroef die pote op die vier hoeke vas.
2 Maak ’n bankie
Laat sny ’n steierplank in lengtes van jou keuse (ons het twee planke gebruik) en plaas dit op jou ottomans vir ’n ekstra sitplek .
3 Skink die koffie
Maak of laat maak ’n los oortreksel vir 3 ottomans wat styf teenaan mekaar gestoot is om so ’n lekker groot koffietafel te maak.
4 Pleks van ’n stoel
As ruimte beperk is, gebruik ’n ottoman wat netjies onder ’n tafel kan inskuif.
5 Bring kleur in
So ’n leer-ottoman in ’n interessante kleur is modern en prakties. Soortgelykes te koop by Moroccan Warehouse.